เดอะลาสต์ออฟอัส: เลฟต์บีไฮนด์

***เดอะลาสต์ออฟอัส: เลฟต์บีไฮนด์*** () เป็นเกมแอ็กชันผจญภัย จากปี 2014 ที่พัฒนาโดยนอตีด็อก และจัดจำหน่ายโดยโซนี่ อินเตอร์แอ็กทีฟ เอนเตอร์เทนเมนต์ เป็นภาคเสริมของเกม*[[เดอะลาสต์ออฟอัส]]* ปี 2013 ตัวเกมดำเนินเรื่องในโลกหลังหายนะ โดยสลับไปมาระหว่างสองเรื่องราว เรื่องแรกเกิดขึ้นสามสัปดาห์ก่อนเหตุการณ์ใน *เดอะลาสต์ออฟอัส* เล่าเรื่องเอลลีที่ใช้เวลาอยู่กับไรลีย์ เพื่อนสนิท ในห้างสรรพสินค้าร้างแห่งหนึ่งที่บอสตัน ส่วนเรื่องที่สองเกิดขึ้นระหว่างสองบทใน *เดอะลาสต์ออฟอัส* กล่าวถึงเอลลีที่ต้องตามหาเวชภัณฑ์ในห้างร้างที่โคโลราโด เพื่อรักษาโจเอล ขณะต้องจัดการกับศัตรู

เกมนี้เล่นในมุมมองบุคคลที่สาม ผู้เล่นใช้อาวุธปืน อาวุธชั่วคราว และการลอบเร้น เพื่อรับมือกับศัตรูทั้งมนุษย์และสิ่งมีชีวิตคล้ายซอมบีที่ติดเชื้อรา *คอร์ดีเซปส์* กลายพันธุ์ ผู้เล่นยังสามารถใช้ "โหมดการฟัง" เพื่อระบุตำแหน่งศัตรูผ่านการได้ยินและการรับรู้เชิงพื้นที่ที่แม่นยำยิ่งขึ้น ตัวเกมมีระบบการประดิษฐ์ที่ให้ผู้เล่นปรับแต่งอาวุธผ่านการอัปเกรด การพัฒนาเริ่มขึ้นหลังจาก *เดอะลาสต์ออฟอัส* เปิดตัวในเดือนมิถุนายน 2013 โดยนักพัฒนาตัดสินใจโฟกัสเนื้อเรื่องที่เอลลี เนื่องจากเห็นว่าผู้เล่นให้ความสนใจอยากติดตามเรื่องราวของเธอต่อ

*เลฟต์บีไฮนด์* เปิดตัวเป็นเนื้อหาดาวน์โหลดเสริมของ *เดอะลาสต์ออฟอัส* บนเพลย์สเตชัน 3 ในเดือนกุมภาพันธ์ 2014 และต่อมาถูกรวมอยู่ใน *[[เดอะลาสต์ออฟอัส|เดอะลาสต์ออฟอัส รีมาสเตอร์]]* สำหรับเพลย์สเตชัน 4 ในเดือนกรกฎาคม 2014 และวางจำหน่ายเป็นภาคเสริมแบบสแตนด์อะโลน บนทั้งสองเครื่องในเดือนพฤษภาคม 2015 รีเมกของเกมถูกรวมอยู่ใน *เดอะลาสต์ออฟอัส พาร์ต I* สำหรับเพลย์สเตชัน 5 ในเดือนกันยายน 2022 และวินโดวส์ ในเดือนมีนาคม 2023เกมได้รับคำวิจารณ์เชิงบวกจากนักวิจารณ์ โดยชื่นชมด้านเนื้อเรื่อง การสร้างตัวละคร การออกแบบฉาก และการนำเสนอตัวละครหญิงและกลุ่ม LGBT ได้อย่างโดดเด่น เกมได้รับคำชื่นชมมากมาย เรื่องราวของ*เลฟต์บีไฮนด์* ยังถูกดัดแปลงเป็นตอนที่ 7 ของซีรีส์ *[[เดอะลาสต์ออฟอัส (ละครโทรทัศน์)|เดอะลาสต์ออฟอัส]]* ในเดือนกุมภาพันธ์ 2023

## การเล่นเกม

รูปแบบการเล่นของ *เดอะลาสต์ออฟอัส: เลฟต์บีไฮนด์* คล้ายกับ *[[เดอะลาสต์ออฟอัส]]* โดยเป็นเกมแอ็กชั่นผจญภัยในมุมมองบุคคลที่สาม มีการยิงต่อสู้ การต่อสู้ประชิดตัว และระบบหลบหลังที่กำบัง ผู้เล่นจะควบคุมตัวละครเอลลี คุณสมบัติใหม่ที่เพิ่มเข้ามาคือความสามารถในการเบี่ยงเบนความสนใจของผู้ติดเชื้อไปยังศัตรูที่เป็นมนุษย์ ด้วยการขว้างสิ่งของ ทำให้จำนวนศัตรูลดลง และเปิดโอกาสให้ผู้เล่นได้เปรียบทางกลยุทธ์ ตลอดช่วงเหตุการณ์ย้อนอดีต ผู้เล่นจะได้สำรวจสถานที่และกิจกรรมต่าง ๆ ภายในห้าง เช่น ม้าหมุน ตู้ถ่ายรูป ห้องเล่นเกม ร้านหน้ากาก และปืนฉีดน้ำ ซึ่งแต่ละจุดมีความสามารถในการโต้ตอบในรูปแบบต่าง ๆ เช่น ผู้เล่นสามารถเลือกท่าทางในตู้ถ่ายรูป หรือเล่นยิงปืนฉีดน้ำกับไรลีย์

## พล็อตเรื่อง
หลังจากโจเอล (ทรอย เบเกอร์) ถูกซุ่มโจมตีจนบาดเจ็บสาหัส เอลลี (แอชลีย์ จอห์นสัน) ออกค้นหาของเพื่อรักษาเขาในห้างร้างที่โคโลราโด เธอพบชุดปฐมพยาบาลใน เฮลิคอปเตอร์ทหารที่ตกทะลุหลังคา ระหว่างทางกลับไปหาโจเอลที่ยังหมดสติ เอลลีต้องเผชิญหน้ากับผู้ติดเชื้อและกลุ่มมนุษูย์ที่เป็นศัตรูซึ่งเป็นผู้ทำร้ายโจเอลตั้งแต่แรก เธอฝ่าฟันกลับไปหาเขา รักษาบาดแผล และพาเขาไปยังที่ซ่อนเพื่อหลบภัยในฤดูหนาวที่เลวร้ายลง

หลายเดือนก่อนเหตุการณ์หลัก สามสัปดาห์ก่อนเอลลีจะพบกับโจเอล ไรลีย์ เอเบล (ยาอานี คิง) ปรากฏตัวเซอร์ไพรส์เอลลีที่โรงเรียนประจำทหารในในบอสตัน หลังหายตัวไปนานกว่าหนึ่งเดือน เธอเผยว่าได้เข้าร่วมกลุ่มกองกำลังปฏิวัติ "ไฟร์ฟลายส์" และพาเอลลีไปสำรวจห้างร้าง ทั้งคู่สนุกกับม้าหมุน ตู้ถ่ายรูป เกมอาร์เคด และร้านฮาโลวีน ก่อนจะเล่นปืนฉีดน้ำด้วยกัน ไรลีย์เปิดเผยว่าเธอถูกส่งไปประจำกับกลุ่มไฟร์ฟลายส์ในเมืองอื่น แต่แหกกฎเพื่อกลับมาพบเอลลีเป็นครั้งสุดท้าย แม้จะมีปากเสียงกัน แต่ท้ายที่สุดเอลลีก็ยอมรับและสนับสนุนการตัดสินใจของไรลีย์ เพราะรู้ว่าเป็นสิ่งที่เธอต้องการมานานแล้ว

ก่อนแยกทาง ไรลีย์เสียบเครื่องเล่นวอล์กแมนของเอลลีเข้ากับระบบเสียงในร้านเครื่องใช้ไฟฟ้า ทั้งสองเต้นรำบนตู้โชว์พร้อมเพลงคัฟเวอร์ "ไอก็อตยูเบบ" ของเอตตา เจมส์ เอลลีร้องไห้ขอร้องไม่ให้ไรลีย์จากไป ไรลีย์ตอบตกลงและดึงจี้ไฟร์ฟลายส์ออก ก่อนที่เอลลีจะจูบเธอ ไรลีย์ตอบรับอย่างอบอุ่น ไม่นานหลังจากนั้น ฝูงผู้ติดเชื้อที่ถูกเสียงเพลงดึงดูดก็พุ่งเข้าใส่ ทั้งสองวิ่งหนีและจัดการศัตรูที่เหลือ แต่ก็ถูกกัด ทั้งคู่ลังเลที่จะยิงตัวเองเพื่อหนีจากการติดเชื้อ แต่เลือกใช้เวลาสุดท้ายร่วมกันแทน ในขณะที่ไรลีย์คาดว่าเสียชีวิตจากการติดเชื้อ เอลลีกลับค้นพบว่าเธอมีภูมิคุ้มกัน นำไปสู่เหตุการณ์ใน *เดอะลาสต์ออฟอัส*

## การพัฒนา
alt=A 35-year-old man with curly black hair talking into a microphone, looking at something to the left of the camera.|thumb| ผู้กำกับฝ่ายสร้างสรรค์ นีล ดรักแมนน์ เขียนเรื่องราวสำหรับ ''เดอะลาสต์ออฟอัส: เลฟต์บีไฮนด์''

นอตีด็อกเริ่มพัฒนา *เดอะลาสต์ออฟอัส: เลฟต์บีไฮนด์* หลังจากเปิดตัว *เดอะลาสต์ออฟอัส* ในเดือนมิถุนายน 2013 โดยใช้ทีมงานเพียงครึ่งหนึ่งของทีมเดิม หลังจากตัดสินใจสร้างเนื้อหาดาวน์โหลดเสริมสำหรับผู้เล่นคนเดียว ทีมพัฒนาก็ตัดสินใจทันทีว่าจะเล่าเรื่องราวของเอลลี โดยพิจารณาจากความสนใจของผู้เล่นที่อยากรู้เหตุการณ์ในชีวิตของเอลลีก่อนเนื้อเรื่องหลัก โดยเฉพาะเรื่องราวที่เกี่ยวข้องกับไรลีย์ เอเบล ซึ่งเอลลี่เคยกล่าวถึงในเกมหลัก นอกจากนี้ ทีมงานพบว่าผู้เล่นบางคนสนใจเหตุการณ์ระหว่างช่วงฤดูใบไม้ร่วงและฤดูหนาวของเกมหลัก ซึ่งเอลลีต้องดูแลโจเอลที่บาดเจ็บ ทำให้พวกเขาตัดสินใจเล่าเรื่องโดยเปรียบเทียบสองเหตุการณ์นี้เข้าด้วยกัน เพื่อเสริมจังหวะการดำเนินเรื่องให้สมดุล บรูซ สเตรลีย์ ผู้กำกับเกม ระบุว่าทีมเชื่อว่าเนื้อเรื่องนี้มีความเหมาะสมเพียงพอสำหรับการพัฒนา *เลฟต์บีไฮนด์* 

*เลฟต์บีไฮนด์*ถูกเขียนขึ้นเพื่อเน้นความสัมพันธ์ระหว่างเอลลีและไรลีย์ รวมถึงถ่ายทอดเหตุการณ์ที่หล่อหลอมบุคลิกของทั้งคู่ในเวลาต่อมา ไรลีย์ปรากฏตัวตามลำดับเวลาก่อนใน *เดอะลาสต์ออฟอัส: อเมริกันดรีมส์* หนังสือการ์ตูนที่เขียนโดย นีล ดรักแมนน์ ผู้อำนวยการฝ่ายสร้างสรรค์ และวาดโดยเฟธ เอริน ฮิกส์ ทีมงานใช้การ์ตูนเรื่องนี้เป็นจุดอ้างอิงในการพัฒนาความสัมพันธ์ระหว่างเอลลีและไรลีย์ โดยให้ความสนใจอย่างมากกับการขยายเรื่องราวของทั้งคู่ ดรักแมนน์ยังกล่าวว่า หากไม่มี*อเมริกันดรีมส์* พวกเขาก็คงไม่ได้พัฒนา*เลฟต์บีไฮนด์* ดรักแมนน์มองว่าความสัมพันธ์ระหว่างโจเอลกับเอลลีใน*เดอะลาสต์ออฟอัส* *นั้น* สะท้อนธีมเรื่องการเอาชีวิตรอด ความภักดี และความรัก เช่นเดียวกับความสัมพันธ์ระหว่างเอลลีกับไรลีย์ใน*เลฟต์บีไฮนด์* ที่ดำเนินไปในแนวทางคล้ายกัน สเตรลีย์เห็นว่าธีมหลักของเรื่องคือความรัก การสูญเสีย และความทุ่มเท โดยตั้งคำถามถึงขอบเขตที่มนุษย์ยอมทำเพื่อปกป้องคนที่รัก

[alt=A 30-year-old woman with long, blonde hair, smiling at someone to the right of the camera.|thumb| [แอชลีย์ จอห์นสัน กลับมารับบทเป็น เอลลี อีกครั้งใน *เลฟต์บีไฮนด์* ]]

แอชลีย์ จอห์นสันรับบทเป็นเอลลีใน *เลฟต์บีไฮนด์* โดยเธอรับบทเดิมจาก*เดอะลาสต์ออฟอัส* ส่วนบทไรลีย์ ทีมงานเลือกยานิ คิงมารับบทนี้ โดยจอห์นสันกล่าวว่าการได้แสดงร่วมกับนักแสดงใหม่เป็นประสบการณ์ที่น่าสนใจ และคิงก็เข้ากับบทบาทได้ทันที คิงเองรู้สึกกดดันที่ได้เข้าร่วมโปรเจกต์ขนาดใหญ่ และกังวลว่าเธอจะ "เข้ากับทีมได้หรือไม่" ทีมงานมองว่าการเล่าเรื่องของไรลีย์เป็นสิ่งที่น่าสนใจ เพราะผู้เล่น*เดอะลาสต์ออฟอัส* รู้ดีถึงอิทธิพลที่เธอมีต่อเอลลี ใน *เลฟต์บีไฮนด์* พฤติกรรมของไรลีย์ส่งผลให้เอลลีเปลี่ยนไป กลายเป็นคนที่มุ่งมั่นจะต่อสู้เพื่อปกป้องคนใกล้ตัว พวกเขายังสนใจในท่าทีของเอลลีเมื่ออยู่กับไรลีย์ ซึ่งดูขี้เล่นและเปิดเผยมากขึ้นกว่าปกติ ใน *เลฟต์บีไฮนด์* เอลลีและไรลีย์มีฉากจูบกัน ซึ่งทีมงานเคยพิจารณาจะตัดออก แต่สุดท้ายเห็นว่าฉากนี้จำเป็นต่อการเล่าเรื่อง และช่วยเสริมความสัมพันธ์ของทั้งคู่ให้ลึกซึ้งขึ้น แม้ตอนแรกดรักแมนน์จะมองว่าเอลลีแค่ได้รับอิทธิพลจากไรลีย์ แต่ภายหลังเขาเริ่มพิจารณาแง่มุมความโรแมนติก และตัดสินใจสำรวจแนวคิดนี้เพิ่มเติม

ระหว่างเขียน*เดอะลาสต์ออฟอัส* ดรักแมนน์มีแนวคิดคร่าว ๆ เกี่ยวกับเหตุการณ์ที่จะหล่อหลอมตัวตนของเอลลี และเมื่อวางโครงเรื่องสำหรับ*เลฟต์บีไฮนด์* เขาพบว่าเหตุการณ์เหล่านี้เหมาะสมกับแนวทางของเรื่อง ดรักแมนน์ยังมองว่าการละเว้นรายละเอียดของการโต้เถียงระหว่างเอลลีกับไรลีย์ก่อนเหตุการณ์ในเกม ช่วยเปิดโอกาสให้ผู้เล่นตีความด้วยตนเอง ทีมงานยังสนใจองค์ประกอบต่าง ๆ ภายในเกม เช่น การอ้างถึงเฟซบุ๊ก และวันฮาโลวีนที่ตัวละครไม่เข้าใจความหมายของมัน เนื่องจากเติบโตมาในโลกหลังหายนะ

กรอบเวลาการพัฒนาที่สั้นลงของ *เลฟต์บีไฮนด์* เปิดโอกาสให้ทีมงานทดลองกลไกและไอเดียที่ไม่สามารถนำมาใช้ในเกมหลักได้ หนึ่งในคุณสมบัติใหม่คือความสามารถในการเบี่ยงความสนใจของผู้ติดเชื้อไปยังศัตรูที่เป็นมนุษย์ ช่วยให้ผู้เล่นหลบหนีได้ง่ายขึ้น รูปแบบการเล่นยังมุ่งเน้นไปที่ตัวละครมากกว่าการต่อสู้ เพื่อให้ผู้เล่นเข้าถึงและเชื่อมโยงกับตัวละครได้ลึกซึ้งยิ่งขึ้น ลำดับการเล่นเกมถูกออกแบบให้ตัดกับช่วงเวลาอื่นในชีวิตของเอลลี เช่น การเล่นปืนฉีดน้ำกับไรลีย์ที่ตัดกับฉากยิงปืนต่อสู้กับศัตรู ทีมงานพบว่าการพัฒนากลไกบางอย่างเป็นเรื่องท้าทาย โดยเฉพาะเมื่อ *เลฟต์บีไฮนด์* มีฉากการต่อสู้น้อยกว่าเกมหลัก แอนิเมชั่นของหน้ากากก็เป็นอีกจุดที่ยาก เนื่องจากมีข้อต่อจำนวนมาก ต้องผ่านการปรับแก้หลายครั้งกว่าจะได้ดีไซน์สุดท้ายที่เหมาะสม

*เดอะลาสต์ออฟอัส: เลฟต์บีไฮนด์* วางจำหน่ายทั่วโลกสำหรับเพลย์สเตชัน 3 เมื่อวันที่ 14 กุมภาพันธ์ 2014 โดยเป็นเนื้อหาดาวน์โหลดสำหรับ *เดอะลาสต์ออฟอัส* ต่อมาได้มีการรวมเข้ากับ *[[เดอะลาสต์ออฟอัส|เดอะลาสต์ออฟอัส รีมาสเตอร์]]* ซึ่งเป็นเวอร์ชันอัปเดตของเกมที่วางจำหน่ายสำหรับเพลย์สเตชัน 4 เมื่อวันที่ 29 กรกฎาคม 2014 วางจำหน่ายเป็นส่วนขยายแบบสแตนด์อโลน สำหรับเพลย์สเตชัน 3 และ เพลย์สเตชัน 4 ในวันที่ 12 พฤษภาคม 2015 *เลฟต์บีไฮนด์*รวมอยู่ใน *เดอะลาสต์ออฟอัส พาร์ต I* ซึ่งเป็นการรีเมคเกมต้นฉบับ วางจำหน่ายบน เพลย์สเตชัน 5 ในเดือนกันยายน 2022 และบน วินโดวส์ ในเดือนมีนาคม 2023 *เลฟต์บีไฮนด์*ถูกนำมาดัดแปลงเป็นซีรีส์ทางโทรทัศน์ ตอนที่ 7 เรื่อง *[[เดอะลาสต์ออฟอัส (ละครโทรทัศน์)|เดอะลาสต์ออฟอัส]]* ซึ่งออกอากาศเมื่อวันที่ 26 กุมภาพันธ์ 2023

## การตอบรับ

### คำวิจารณ์

*เดอะลาสต์ออฟอัส: เลฟต์บีไฮนด์* ได้รับ “บทวิจารณ์ในเชิงบวกโดยทั่วไป” จากนักวิจารณ์ ตามข้อมูลจากเมทาคริติก ซึ่งอ้างอิงจาก 69 บทวิจารณ์ โดยนักวิจารณ์ชื่นชมการพัฒนาตัวละคร เนื้อเรื่องและเนื้อหาแฝง ระบบเกมเพลย์และการต่อสู้ รวมถึงการนำเสนอตัวละครหญิงและกลุ่ม LGBT อย่างลึกซึ้งและมีมิติ

ทอม แม็ก เชีย จาก *[[เกมสปอต]]* มองว่าเนื้อเรื่องมีแง่มุมที่ลึกซึ้ง ขณะที่โคลิน โมริอาร์ตี จาก *[[ไอจีเอ็น]]* ยกให้เป็นหนึ่งในจุดเด่นของเกม แมตต์ เฮลเกสัน จาก *[[เกมอินฟอร์เมอร์]]* เขียนว่าบทเกม "โดดเด่น" และมีบทบาทสำคัญในการพัฒนาตัวละคร เฮนรี กิลเบิร์ตจาก *[[เกมส์เรดาร์]]* รู้สึกว่าเรื่องราว "เข้มข้น เศร้า ขำ และสะเทือนใจเป็นช่วง ๆ" ซามิต ซาร์คาร์ จาก *[[โพลีกอน (เว็บไซต์)|โพลีกอน]]* เขียนว่า *เลฟต์บีไฮนด์* เป็น "เรื่องราวเสริมที่ยอดเยี่ยม" ของเกมหลัก และ "ยิ่งน่าประทับใจ" หากพิจารณาจากจุดแข็งของตัวมันเอง ขณะที่นิก โคเวน จาก *[[คอมพิวเตอร์แอนด์วิดีโอเกมส์]]* เห็นว่าเนื้อเรื่อง "ไม่ชวนพอใจเท่า" *เดอะลาสต์ออฟอัส* เนื่องจากไม่มีรายละเอียดใหม่เกี่ยวกับเอลลี แต่ก็ยอมรับว่าเกมนี้ "เต็มไปด้วยแอ็กชั่นและสนุกสนาน"

ตัวละคร โดยเฉพาะความสัมพันธ์ระหว่างเอลลีกับไรลีย์ ได้รับคำชื่นชมอย่างมาก ฟิลิป โคลลาร์ จาก *โพลีกอน* ชื่นชมเกมที่สามารถถ่ายทอดตัวละครหญิงได้อย่างสมจริง โดยระบุว่า "พวกเธอไม่ใช่ตัวละครแบบแผนง่าย ๆ" ขณะที่ แม็ก เชีย จาก*เกมสปอต* รู้สึกเห็นคุณค่าในตัวเอลลีมากขึ้นจากพฤติกรรมของเธอเมื่ออยู่กับไรลีย์ ด้านเฮลเกสันจาก *เกมอินฟอร์เมอร์* กล่าวชื่นชมการเพิ่มตัวละครไรลีย์ โดยระบุว่าเธอ "แสดงออกด้วยอารมณ์ที่ลึกซึ้งและละเอียดอ่อนในระดับเดียวกับตัวละครอื่น ๆ" ทิม มาร์ติน จากหนังสือพิมพ์ *[[เดอะเดลีเทลิกราฟ]]* ชื่นชม “ปฏิสัมพันธ์” ระหว่างเอลลีและไรลีย์ ส่วนสเตซ ฮาร์แมน จาก *[[ยูโรเกมเมอร์]]* เห็นว่าเกมนี้ช่วยให้เข้าใจความสัมพันธ์ระหว่างโจเอลกับเอลลีได้ลึกซึ้งยิ่งขึ้น การแสดงของตัวละครก็ได้รับคำชื่นชม โดยคอลิน โมริอาร์ตีจาก จาก *ไอจีเอ็น* และ เคิร์ก แฮมิลตัน จาก *[[โคทาคุ]]* ระบุว่า การแสดงเหล่านี้ช่วยยกระดับคุณภาพของเกมอย่างเห็นได้ชัด

alt=Riley is kissed by Ellie; both are young girls.|thumb| การจูบระหว่างเอลลีและไรลีย์ใน''เลฟต์บีไฮนด์'' ได้รับเสียงตอบรับเชิงบวกจากนักวิจารณ์ ซึ่งยกให้เป็น "ช่วงเวลาแห่งความก้าวหน้า" ของวงการวิดีโอเกม

เกมนี้ได้รับเสียงตอบรับเชิงบวกจากการนำเสนอตัวละคร LGBT โดยฉากจูบระหว่างเอลลีกับไรลีย์ถูกแฮมิลตันจาก*โคทาคุ* ยกให้เป็น "ช่วงเวลาแห่งความก้าวหน้าครั้งล่าสุดของวงการวิดีโอเกม" และ "เป็นเรื่องใหญ่" เคซา แม็กโดนัลด์ จาก *ไอจีเอ็น* ระบุว่าฉากนี้ "ทั้งสวยงาม เป็นธรรมชาติ และมีอารมณ์ขัน จนทำให้ [เธอ] อึ้งไปเลย" ขณะที่เอ็ดเวิร์ด สมิธ จาก*[[อินเตอร์เนชันแนลบิสซิเนสไทมส์]]* เห็นว่าการจูบนี้เป็น "ตัวอย่างแรกของความใกล้ชิดในวิดีโอเกมที่มีความหมาย" โดยมองว่าเป็นการแสดงออกถึง "ทั้งความรู้สึกทางเพศในวัยรุ่นที่เริ่มก่อตัว และ...มิตรภาพ" แอมพลิฟาย โครงการขององค์กรไม่แสวงผลกำไร แอดโวเคตส์ฟอร์ยูท รายงานว่าฉากจูบนี้ก็ได้รับเสียงวิจารณ์จากผู้เล่นบางส่วนเช่นกัน

นักวิจารณ์หลายคนมองว่ารูปแบบการเล่นและการต่อสู้ของ*เลฟต์บีไฮนด์* เป็นความแตกต่างที่สดใหม่จากเกมอื่น ๆ ฮาร์แมน จาก *ยูโรเกมเมอร์* ชื่นชมที่เกมสามารถเชื่อมโยงรูปแบบการเล่นเข้ากับเนื้อเรื่องได้อย่างกลมกลืน พร้อมเสริมว่าเกมเพิ่ม "ความหลากหลายและความมีชีวิตชีวา" เฮลเกสัน จาก *เกมอินฟอร์เมอร์* ชื่นชมนวัตกรรมด้านเกมเพลย์ที่ให้ผู้เล่นชักนำให้ผู้ติดเชื้อโจมตีศัตรูที่เป็นมนุษย์ ซึ่งเขาเรียกฉากเหล่านี้ว่า "น่าติดตาม" ส่วนมาร์ติน จาก *เดอะเดลีเทเลกราฟ* ชื่นชมที่เกมสามารถสร้างบริบทให้กับฉากการต่อสู้ได้อย่างมีความหมาย อย่างไรก็ตาม นักวิจารณ์บางคนมองลบต่อฉากการเล่นช่วงท้ายเกมที่ผู้เล่นต้องต่อสู้กับศัตรูจำนวนมาก โดย แม็ก เชีย จาก เกมสปอต  มองว่าฉากนี้ "ไม่เป็นธรรมชาติ" ขณะที่โมริอาร์ตี จาก *ไอจีเอ็น*  เห็นว่ามัน "ถูกยัดเยียด" เอริก แอล. แพตเทอร์สัน จาก *อิเล็กทรอนิกเกมมิงมันท์ลี* เขียนว่าผู้เล่นอาจรู้สึก "ผิดหวัง" หากเล่นเกมนี้ด้วยความคาดหวังเรื่องเกมเพลย์มากกว่าเนื้อเรื่อง

โลกและสภาพแวดล้อมของเกมได้รับคำชื่นชมจากนักวิจารณ์หลายคน โดยโคลลาร์ จาก *โพลีกอน* เรียกสถานที่ในเกมว่า "สวยงาม" ส่วนฮาร์แมน จาก *ยูโรเกมเมอร์* ระบุว่าการออกแบบฉากช่วยยกระดับบรรยากาศได้อย่างมาก โมริอาร์ตี จาก *ไอจีเอ็น* ชื่นชมฉากภายในห้างสรรพสินค้า เพราะสะท้อนถึง "โลกก่อนหายนะ" ได้อย่างสมจริง แม็ก เชีย จาก *เกมสปอต* รู้สึกว่าการเน้นการสำรวจช่วยให้ "สภาพแวดล้อมที่สร้างขึ้นอย่างดีสามารถหายใจได้" และมาร์ติน จาก *เดอะเดลีเทเลกราฟ* ชี้ว่า ขนาดร่างกายที่เล็กของเอลลีเอื้อต่อการเคลื่อนไหวที่ "เงียบและรวดเร็ว" ภายในพื้นที่ต่าง ๆ

### คำชื่นชม
*เดอะลาสต์ออฟอัส: เลฟต์บีไฮนด์* ได้รับการเสนอชื่อและคว้ารางวัลจากหลายสื่อเกม หลังเปิดตัว *เกมสปอต* มอบรางวัล Game of the Month ประจำเดือนกุมภาพันธ์ 2014 ให้กับเกมนี้ ในปีเดียวกัน เกมได้รับคะแนนสูงสุดบนเพลย์สเตชัน 3 จากเกมแรงกิงส์ และเป็นอันดับสามบนเมทาคริติก  *เกมสปอต*ยังเสนอชื่อเกมนี้เข้าชิงเกมแห่งปี และมอบรางวัลเกม PS3 แห่งปีให้ นอกจากนี้ยังได้รับรางวัลเนื้อหาเสริมทรงคุณค่ายอดเยี่ยม (Most Valuable Add-On Content) จาก SXSW เกมมิงอะวอดส์ และรางวัลดีแอลซียอดเยี่ยม (Best DLC) จาก *ฮาร์ดคอร์เกมเมอร์* *เลฟต์บีไฮนด์*คว้ารางวัลด้านเนื้อเรื่องจากงานบริติชอะคาเดมีวิดีโอเกมส์อะวอดส์ ครั้งที่ 11 และ รางวัลสมาคมนักเขียนอเมริกา ครั้งที่ 67 เอลลีได้รับรางวัลตัวละครทรงคุณค่า (Most Valuable Character) จากงาน SXSW Gaming Awards และการแสดงของแอชลีย์ จอห์นสันก็ได้รับรางวัลจากบริติชอะคาเดมีวิดีโอเกมส์อะวอดส์เช่นกัน เกมได้รับการเสนอชื่อเข้าชิงรางวัล Games for Change ในงาน เดอะเกมอะวอดส์ 2014 และรางวัลนวัตกรรมด้านวัฒนธรรมแมทธิว ครัมป์ จาก SXSW เกมมิงอะวอดส์ 

## อ้างอิง
**หมายเหตุ**

**รายการอ้างอิง**

หมวดหมู่:วิดีโอเกมที่มีตัวละครเอกหญิง
หมวดหมู่:วิดีโอเกมที่พัฒนาขึ้นในสหรัฐ
หมวดหมู่:วิดีโอเกมซอมบี
หมวดหมู่:ภาคเสริม
หมวดหมู่:วิดีโอเกมเอาชีวิตรอด
หมวดหมู่:วิดีโอเกมลอบเร้น
หมวดหมู่:เกมจากค่ายโซนี่คอมพิวเตอร์เอ็นเตอร์เทนเมนต์
หมวดหมู่:วิดีโอเกมผู้เล่นเดี่ยว
หมวดหมู่:เกมสำหรับเพลย์สเตชัน 4
หมวดหมู่:เกมสำหรับเพลย์สเตชัน 3
หมวดหมู่:วิดีโอเกมแอ็กชันผจญภัย
หมวดหมู่:วิดีโอเกมที่ออกวางจำหน่ายในปี พ.ศ. 2557
หมวดหมู่:เดอะลาสต์ออฟอัส